text: এক সপ্তাহ পিছিয়ে গেল শিল্পী সমিতির নির্বাচন
  আগামী ১৮ অক্টোবর বাংলাদেশ চলচ্চিত্র শিল্পী সমিতির নির্বাচন হওয়ার কথা ছিল। তফসিলে এমনটিই ঘোষণা করা হয়েছিল। কিন্তু সেই তারিখের পরিবর্তন হয়েছে। এক সপ্তাহ পিছিয়ে নির্বাচনের নতুন তারিখ ২৫ অক্টোবর ঘোষণা করা হয়েছে। রোববার বিষয়টি নিশ্চিত করেন শিল্পী সমিতির সাধারন সম্পাদক জায়েদ খান।
  এবারের নির্বাচনের প্রধান নির্বাচন কমিশনারের দায়িত্ব পালন করবেন চিত্রনায়ক ইলিয়াস কাঞ্চন। নির্বাচন কমিশনে আরো দুইজন কমিশনার হিসেবে থাকবেন। তারা হচ্ছেন- পীরজাদা হারুন ও বিএইচ নিশান।
  নির্বাচনের তারিখ পরিবর্তনের বিষয়ে ইলিয়াস কাঞ্চন বলেন, সবার সঙ্গে কথা বলেই নতুন তারিখের বিষয়ে সিদ্ধান্ত নেয়া হয়েছে। পূর্বে যে তারিখটি ঘোষণা করা হয়েছিল, সেই সময়ে আমার সরকারি কিছু কাজে যোগ দেয়ার সম্ভাবনা আছে। তাই নির্বাচনের তারিখ এক সপ্তাহ পিছিয়ে দেয়া হয়েছে।
  বর্তমান কমিটির মেয়াদ শেষ হওয়ার চার মাস বিলম্বে অনুষ্ঠিত হতে যাচ্ছে নির্বাচন। গতবারের মতো এবারো এক প্যানেল থেকে নির্বাচন করবেন মিশা সওদাগর ও জায়েদ খান। অন্যদিকে আরো একটি প্যানেল করতে যাচ্ছেন চিত্রনায়িকা মৌসুমী ও ডিএ তায়েব।